韩维
奉同冲卿元日雪霁朝会称觞
汉家万国朝元正，帝呵风师洒其廷。
雨寒成花皆六出，一洗天地尘埃清。
高风半天卷云去，空色绀碧惟华星。
金鸟东来照宫殿，瑞气著物皆光荣。
绣衣虎士扶脩旗，皂旄绛幅纷葳蕤。
洞开重门纳冠剑，肃肃环佩来东西。
乐悬未作舞在缀，雉扇稍映宫帘垂。
黄钟独奏君德盛，赫然天日当彤墀。
群臣拜舞千万寿，四方来王敢不只。
遇闻圣人制礼意，上崇一尊临众卑。
等威殊绝防僭慢，非止矜丽夸雄为。
仰瞻仪物固自肃，又况烜赫铺德威。
小臣不及观放仗，趋出恍惚犹惊疑。
朝廷大体安敢识，赞咏盛节形诸诗。